Predkladacia  správa

Národný program prevencie obezity bol vypracovaný na základe plánu práce Vlády Slovenskej republiky na rok 2007. Úrad verejného zdravotníctva Slovenskej republiky vypracoval tento Program po konzultáciách a dialógu v rámci pripomienkovania materiálu a pracovných stretnutiach s odborníkmi nielen na úseku verejného zdravotníctva. 

Na ministerskej konferencii,16. novembra 2006, bola v tureckom Istanbule podpísaná Európska charta boja proti obezite ako reakcia na výzvu, ktorú pre zdravie predstavuje epidémia obezity. Príprave charty predchádzal dialóg a konzultácie s rôznymi vládnymi sektormi, medzinárodnými organizáciami, expertmi, občianskou spoločnosťou a súkromným sektorom. Svojou účasťou a aktívnym vystupovaním deklarovala slovenská delegácia náš záväzok posilniť aktivity zamerané na boj proti obezite v súlade s chartou a posunúť túto problematiku medzi prioritné body v agende jednotlivých vlád. Vláda Slovenskej republiky sa zaviazala už vo svojom programovom vyhlásení vypracovať a prijať do konca roku 2007 Národný program prevencie obezity. Týmto krokom zároveň Vláda SR potvrdila, že zdravotníctvo a zdravie obyvateľov Slovenskej republiky je jej prioritou.

Obezita okrem zdravotný rizík, tiež silno ovplyvňuje ekonomický a sociálny vývoj. Nadmerná hmotnosť a obezita u dospelých sú zodpovedné až za 6 % výdavkov na zdravotnú starostlivosť v Európskom regióne, pričom spôsobujú aj nepriame náklady (kvôli stratám na životoch, produktivity a súvisiacich príjmoch), ktoré sú ešte 2 x vyššie. Nadhmotnosť a obezita najviac postihuje ľudí z nižších socio-ekonomických skupín, čo prispieva k rozširovaniu zdravotnej a ďalších nerovností. Táto epidémia vznikla v posledných desaťročiach ako následok zmien v sociálnom, ekonomickom, kultúrnom a fyzickom prostredí.  

Materiál nemá finančný, ekonomický, environmentálny vplyv, neovplyvňuje zamestnanosť a podnikateľské prostredie, z uvedeného dôvodu sa nevyhotovuje doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.